Bokke beskou Namibië glad nie as kanonvoerBokafrigter Rassie Erasmus. (Foto: Twitter) Springbok-afrigter Rassie Erasmus meen sy span beskou nie vir Namibië as kanonvoer nie en dat die span beslis nie kan bekostig om nog Wêreldbeker-wedstryde in Japan te verloor nie. Erasmus het 13 veranderinge vir Saterdag se Afrika-derby by die Toyota-stadion gemaak, met Schalk Brits wat die span op agtsteman sal aanvoer. Siya Kolisi is op die plaasvervangersbank. “Ons moet nou basies elke liewe wedstryd wen en ons benader hierdie kragmeting met dieselfde intensiteit as vir die wedstryd teen Nieu-Seeland,” het hy gesê. “Hierdie is ’n Springbok-span wat uitgehonger is om te speel en wat graag vir hulle ondersteuners wil wys waartoe hulle in staat is. Boonop het die meeste van hulle die afgelope seisoen die geleentheid gehad om saam in die verskillende kombinasies te speel.” Volgens Erasmus sal die Bokke alles in die stryd werp om weer op die wenpad te kom nadat hulle die afgelope naweek 13 – 23 teen die All Blacks op Yokohama vasgeval het. “Die span het ’n belangrike werk om te doen: Mens verloor altyd momentum ná ’n nederlaag en ons sal weer op dié momentumgolf wil klim. Al manier waarop jy dít kan vermag, is om góéd te wen.” Dit sal slegs die derde keer wees wat dié twee spanne kragte meet: Die vorige kere was die Bokke 105 – 13 op Nuweland baas, terwyl hulle 87 – 0 in 2011 se Rugbywêreldbekertoernooi geseëvier het. Maar die Namibiërs het goed teen Italië vertoon en het enduit geveg om met net 25 punte vas te val. “Ja, ons sal die wedstryd as die gunsteling begin, maar daar sal ’n reuseskok op ons wag indien ons dink dat dié etiket genoeg sal wees om die wa deur die drif te trek. Ons sal al ons teenstanders met dieselfde erns benader en by ons wedstrydbeplanning bly.” Die wedstryd skop Saterdag om 11:45 af. Springbokke: Warrick Gelant (heelagter), S’Bu Nkosi (regtervleuel), Lukhanyo Am (buitesenter), Frans Steyn (binnesenter), Makazole Mapimpi (linkervleuel), Elton Jantjies (losskakel), Herschel Jantjies (skrumskakel), Schalk Brits (agtsteman en kaptein), Kwagga Smith (flank), Francois Louw (flank), Lood de Jager (slot), RG Snyman (slot), Vincent Koch (stut), Bongi Mbonambi (haker), Beast Mtawarira (stut). Plaasvervangers: Steven Kitshoff, Thomas du Toit, Eben Etzebeth, Siya Kolisi, Franco Mostert, Cobus Reinach, Damian de Allende, Cheslin Kolbe.